Samaan aikaan kun hallitus puhuu ylevästi biotaloudesta ja hiilivapaasta energiasta, valtionyhtiö Fortum ostaa niin saastuttavan kivihiilienergiayhtiön, että sen osakkeisiin ei suostuta sijoittamaan, kirjoittaa politiikan toimittaja Tommi Parkkonen.

Kivihiili on yksi maapallon suurimmista saastuttajista. Nyt Suomen valtion energiayhtiö Fortum haluaa ostaa saksalaisen yhtiön, jonka energiantuotannosta lähes 83 prosenttia tapahtuu kivihiilellä ja maakaasulla. PAVEL BOLOTOV

Pääministeri Juha Sipilän (kesk) johtama Suomen hallitus hyväksyi 24. marraskuuta 2016 kansallisen energia- ja ilmastostrategian. Hallituksen linjauksen mukaan uusiutuvan energian osuus energian loppukulutuksesta nousee 2020-luvulla yli 50 prosenttiin.

Lisäksi pitemmällä aikavälillä koko Suomen energiajärjestelmän on tarkoitus muuttua hiilineutraaliksi, perustuen vahvasti uusiutuviin energialähteisiin.

Pääministeri Sipilän (kesk) ja muiden ministereiden, kuten esimerkiksi elinkeinoministeri Mika Lintilän (kesk), puheet ovatkin viime aikoina sisältäneet usein sanan " biotalous " , eli kepulaisemmin " piotallous " . Hallituksen suunnitelmien mukaan Suomi on piotallouven kansainvälinen edelläkävijä kymmenen vuoden sisään.

Kun valtionyhtiö Fortumin nykyinen toimitusjohtaja Pekka Lundmark aloitti pestissään pari vuotta sitten, hän linjasi yhtiönsä puhtaan energian edelläkävijäksi, joka investoisi muun muassa aurinko- ja tuulivoimaan. Siis piotalloutta parhaimmillaan.

Fortum on pörssiyhtiö, mutta Suomen valtio on sen suurin omistaja niukasti yli 50 prosentin omistusosuudella. Siksi valtioenemmistöisen yhtiön omistajaohjauksesta vastaa elinkeinoministeri Mika Lintilä (kesk).

Pääministeri Juha Sipilän (kesk) johtama hallitus on linjannut Suomen suuntaavan hiilivapaaseen uusiutuvaan energiaan. JARNO KUUSINEN/AOP

' ' ' '

27. syyskuuta 2017 - alle vuoden hallituksen strategialinjauksesta - valtionyhtiö Fortum ilmoitti haluavansa ostaa saksalaisen energiayhtiö Uniperin, joka tuottaa lähes 83 prosenttia energiantuotannostaan kivihiilellä ja maakaasulla. Merkittävä osa yhtiön tuotannosta tapahtuu Venäjällä.

Kivihiili ja maakaasu eivät ole hiilineutraaleja uusiutuvia energialähteitä. Ne eivät ole hallituksen julistamaa piotalloutta.

Päinvastoin.

Uniper onkin esimerkiksi suomalaisen finanssikonserni OP:n kiellettyjen sijoituskohteiden listalla, koska yhtiö käyttää niin paljon saastuttavaa ja kasvihuoneilmiötä kiihdyttävää kivihiiltä. Samalla OP:n juu-ei-kiitos-listalla on muun muassa kansainvälisissä sopimuksissa kiellettyjä aseita valmistavia yhtiöitä.

Fortumin yritysshoppailun arvo on alkuunsa lähes neljä miljardia euroa, mutta voi nousta jopa kahdeksaan miljardiin euroon, mikä on yksi Suomen taloushistorian suurimpia yrityskauppoja. Siksi asiasta onkin neuvoteltu ja puhuttu Fortumin hallituksen lisäksi Suomen hallituksessa.

Siis siinä samassa keskustajohtoisessa hallituksessa, joka on linjannut tavoitteekseen hiilineutraalin uusiutuvan energian. Piotallouven.

Ja Suomen hallituksen siunauksella Fortum, joka on halunnut profiloitua puhtaan energian edelläkävijänä, muuttuu Uniper-kaupan myötä kertaheitolla taantumukselliseksi saastuttajayhtiöksi.

Toinen suuri eurooppalainen energiayhtiö, joka haluaa näyttäytyä puhtaan energian edelläkävijänä, on saksalainen energiajätti E.ON. Se paketoikin kaiken omistamansa " pahan " eli saastuttavan ja nykyarvoihin sopimattoman toimintansa yhden yhtiön alle ja haluaa myydä sen nyt pois rasittamasta E.ONin arvoa ja mainetta.

Tämä yhtiö on juuri Uniper.

' ' ' '

Miksi sitten Fortum haluaa tuhota kertaheitolla hyvän maineensa ja taantua saastuttajaksi?

Rehellisen vastauksen tuli ehkä vahingossakin antaneeksi toimitusjohtaja Lundmark, joka tuoreeltaan totesi Kauppalehdessä Uniper-oston tukevan erityisesti Fortumin osingonmaksukykyä omistajille.

Tämä luonnollisesti sopii osakesijoittajana rikastuneen pääministeri Juha Sipilän (kesk) maailmankuvaan. Osakkeenomistajat pitää palkita vaivoistaan - maapallon saastuminen ei siinä vaakakupissa paina.

Paitsi hallituksen linjaamassa kansallisessa energia- ja ilmastostrategiassa.

Jota ei siis tarvitse noudattaa edes valtionyhtiöissä.

Keskusta tviittasi sopivasti keskiviikkona ympäristöarvoista. --

' ' ' '

Täytyy vielä loppuun siteerata samaista keskustaa (kesk), joka sopivasti juuri keskiviikkona jakoi Twitterissä ympäristöaiheisen kuvan ja tekstin.

Tviitissä luki: Keskustan arvoja ovat ylisukupolvisuus ja kestävä luontosuhde - Maa on jätettävä tuleville sukupolville paremmassa kunnossa kuin on sen itse saanut.

#kikatikikati

Kirjoittaja Twitterissä: @tommiparkkonen